รายงานฉบับใหม่ของกลุ่ม Action Aid ระบุว่า บรรดาประเทศยากจนสูญเสียคิดเป็นเงินเป็นพันๆล้านเหรียญสหรัฐเนื่องจากภาวะอดอยากหิวโหย
กลุ่ม Action Aid กล่าวว่าประเทศยากจนในโลกสูญเสียถึงปีละสี่แสนห้าหมื่นล้านดอลล่าร์ อันเนื่องมาจากภาวะอดอยาก
รายงานใหม่ที่กลุ่ม Action Aid นำออกเผยแพร่ระบุว่า บรรดาชาติที่ยากจนในโลกต้องสูญเสียอาจถึงปีละ450,000 ล้านเหรียญสหรัฐเนื่องจากภาวะอดอยากหิวโหย และว่า ประเทศหลายประเทศพลาดเป้าหมายที่ระบุไว้ในโครงการ Millennium Development Goal ที่จะลดภาวะอดอยากหิวโหยให้เหลือครึ่งหนึ่งภายในปีพุทธศักราช 2558 นั้นอย่างฉกรรจ์ รายงานของกลุ่ม Action Aid ระบุว่า บราซิล จีน กานา มาลาวีและเวียดนามติดอันดับต้นๆ ในบัญชีรายชื่อประเทศที่บรรลุเป้าหมายด้านอาหาร และว่าประเทศเหล่านั้นลดภาวะอดหยากหิวโหยด้วยวิธีเพิ่มการลงทุนตามฟาร์มขนาดเล็กและนำแผนสวัสดิการสังคมอย่างเช่น การให้รับประทานอาหารในโรงเรียนโดยไม่เสียเงิน ส่วนประเทศที่ติดอันดับท้ายๆ ในบัญชีนั้นเป็นประเทศทางแอฟริกา อย่างเช่น สาธารณรัฐประชาธิปไตยคองโก เซียร่า เลโอน บูรูนดี เลโซโธ และปากีสถาน อินเดียก็แก้ปัญหาอดอยากหิวโหยได้ไม่ดีเช่นกัน เด็กอินเดียจำนวนมากกว่าครึ่งขาดแคลนโภชนาการทั้งๆ ที่เศรษฐกิจกำลังเฟื่องฟู คุณ โจ วอลค์เกอร์ กล่าวว่า มีหลายประเทศที่ดำเนินงานแก้ภาวะอดอยากนี้และช่วยเหลือผู้ที่ยากจนที่สุดในสังคมในการฟันฝ่าปัญหาเหล่านี้น้อยเหลือเกิน ประเทศเหล่านั้นนอกจากไม่ลงทุนสนับสนุนกสิกรผู้ยากจนอย่างพอเพียงแล้วยังไม่ลงทุนอย่างพอเพียงเพื่อสร้างสรรค์ความเจริญเติบโตและความเสมอภาคในประเทศด้วย ตามรายงานของกลุ่ม Action Aid 20 ประเทศในจำนวน 28 ประเทศพลาดเป้าหมายของโครงการ Millennium Development ในด้านที่เกี่ยวกับความอดอยากหิวโหย และอีก 12 ประเทศนั้นกำลังถอยหลังเข้าคลองอย่างแท้จริง รายงานระบุว่ารัฐบาลของประเทศเหล่านั้นจำเป็นต้องดำเนินงานให้มากกว่านี้และประเทศที่มั่งคั่งร่ำรวยจะต้องให้ความช่วยเหลือทางการเงินเพิ่มขึ้นเพื่อให้มั่นใจได้ว่าจะมีการบรรลุเป้าหมายต่างๆ ในสัปดาห์หน้า บรรดาผู้นำของโลกจะประชุมกันที่นครนิวยอร์กเพื่อประเมินว่า การดำเนินงานเพื่อให้บรรลุจุดมุ่งหมายของโครงการ Millennium Development ก้าวหน้าไปแค่ไหนในรอบสิบปีที่ผ่านมา